กทม.เผยความพร้อม รับสมัคร ส.ส.แบบบัญชีรายชื่อ  4 เมษายนนี้
นายณรงค์ เรืองศรี รองปลัดกรุงเทพมหานคร พร้อมด้วย นายภาสกร สิริภคยาพร ผู้อำนวยการสำนักบริหารการเลือกตั้งและออกเสียงประชามติ ลงพื้นที่ตรวจการเตรียมความพร้อมสถานที่รับสมัครรับเลือกตั้งสมาชิกสภาผู้แทนราษฎร แบบบัญชีรายชื่อ ระหว่างวันที่ 4-7 เมษายน 2566 ที่ ห้องบางกอก ชั้น B2 อาคารไอราวัตพัฒนา ศาลาว่าการกรุงเทพมหานคร ดินแดง ซึ่งภาพรวมเป็นไปด้วยความเรียบร้อยโดยรองปลัดกรุงเทพมหานครได้กำชับให้หน่วยงานที่รับผิดชอบในการจัดเตรียมสถานที่รับสมัคร ดำเนินการเป็นไปตามระเบียบกฎหมายที่กำหนดไว้ รวมถึงเตรียมความพร้อมรับคนจำนวนมากที่จะเดินทางมาสมัครรับเลือกตั้ง จัดเตรียมสถานที่สำหรับสื่อมวลชนที่จะมาติดตามทำข่าวประชาสัมพันธ์การรับสมัครรับเลือกตั้งด้วย